钦定古今图书集成/明伦汇编/闺媛典/第361卷 > 郭氏
## 钦定古今图书集成/明伦汇编/闺媛典/第361卷 > 郭氏

按：干𦠆子陈义郎父彝爽，与周茂芳皆东洛福昌人，
同于三乡习业。彝爽擢第，归娶郭愔女。茂芳名竟不
就，唯与彝爽交结相誓。天宝中，彝爽授蓬州仪陇令。
其母恋旧居，不从子之官，行李有日，郭氏以自织染
缣一匹裁衣欲上，其姑误为交刀伤指，血沾衣上，启
姑曰：“新妇七八年温凊晨昏，今将随夫之官，远违左
右，不胜咽恋，手自成此衫子，上有剪刀伤痕，不能澣
去，大家见之，即不忘新妇也。”其姑亦哭。彝爽固请茂
芳同行。其子义郎才二岁，茂芳见之，甚于骨肉。及去
仪陇五百馀里，磴石临险，巴江浩渺。茂芳忽生异志，
命“仆夫等先行，为吾邮亭具馔。”二人徐步，自牵马行，
忽于山路斗拔之所，抽金锤击彝爽，碎颡，挤之浚湍
之中，佯号哭云：“某内逼，比回，见马惊践长官殂矣。今
将何之？”一夜会丧，爽妻及仆御，致酒感恸。茂芳曰：“事
既如此，如之何？况天下四方人，一无知者。吾便权与
夫人乘名之官，且利一政俸禄，逮可归北，即与发哀。”
仆御等皆悬厚利。妻不知本末，乃从其计。到任一年
已后，谓郭曰：“吾志已成，誓不相背。”郭氏藏恨，未有所
施。茂芳防虞甚切。秩满移官，家于遂州。长江又一选，
授遂州曹掾。居无何已十七年，子长十九岁矣。茂芳
谓必无人知，教子经业。既而遂州秩满，挈其子应举。
是年东都举选，茂芳取北路，令子取南路。茂芳意令
觇故园之存没。涂次三乡，有鬻饭媪，留食，再三瞻瞩，
食讫，将酬其直。媪曰：“不然，吾怜子似吾孙姿状。”因启
衣箧，出郭氏所留血衫，泣以遗之。其子秘于囊，亦不
知其由与父之本末。明年下第归长江，其母忽见衫
子，惊问其故，子具以《三乡媪》对。及问年状，即其姑也。
因大泣，引子于静室，具言之：“此非汝父，汝父为此人
所害。我久欲言，虑汝幼。吾妇人谋有不臧，则汝亡父
之冤无复雪矣，非惜死也，今此吾手，留血襦还，乃天
之意。”其子密砺霜刃，候茂芳寝，乃断吭，仍挈其首诣
官。连帅义之，免罪，即侍母东归。其姑尚存，且叙契阔，
取衫子验之，歔欷对泣。郭氏奉姑三年而终。